Opera letiaia in zeneise Doardo Firpo Senza cetra Perché in silensio pâ che vive o lìgure indifferente a-i inni da Poexìa, mancandoghene l'estro e l'armonia a-o linguaggio che s'usa dispressâ tacciàndolo de vero trafficante solo taggiòu pe l'arte do mainâ, andæ, çercælo là in quelle casette rùsteghe, vege, meze deroccæ, ma co-i barcoin averti in faccia a-o mâ, ma con o teito sotta e oeive e i pin à San Fruttoso andæ de Portofin, dovve canta a natùa poemi eterni; dovve se vedde a-o nasce da mattin, quande s'addescia l'öxellin ferrâ o çê fâse de perla e o mâ turchin dovve se vedde, inta profonda neutte, i pianeti rifléttise in sciô mâ.